
1. CONTEXTUL SOCIAL- ECONOMIC AL DESFĂŞURĂRII ALEGERILOR

1.1. O criză economică severă
Marea Britanie a fost puternic afectată de criza economică. După şase trimestre de scădere a PIB-ului, ţara nu a ieşit din recesiune decât în trimestrul  IV al anului 2009 (cu o creştere a PIB-ului de 0,1% faţă de 0,4% prevăzut), după SUA, Franţa şi Germania. Aşa cum a anunţat Oficiul Naţional de Statistică (ONS), a fost cea mai mare scădere a PIB-ului după anul 1949
, cu o rată a şomajului de 7,7% din populaţia activă care ar putea depăşi 10% în câteva luni. La sfârşitul lunii martie 2010, deficitul bugetar a atins 178 miliarde lire (193 miliarde euro), iar datoria publică se ridica la 80% din PIB.
Încă din anul 2008, statul britanic a acordat 850 miliarde lire pentru sprijinirea sectorului bancar, a zonei City London, fiind luate numeroase măsuri sociale necesare protecţiei cetăţenilor. Creşterea preţului petrolului şi al gazului, importate de Marea Britanie, a constituit un alt element agravant al crizei.

În septembrie-noiembrie 2009, salariile din sectorul privat au stagnat, ceea ce a constituit o premieră, după anul 2001. 
În anul 1997, când laburiştii au venit la putere, au promis refacerea şi consolidarea serviciilor publice. Aceasta a dus la creşterea locurilor de muncă în sectorul public la 2,3 milioane angajaţi în perioada 1997-2009. Ca urmare a acestor măsuri, deficitul public a crescut considerabil la 12,6% din PIB, dar acest fapt nu l-a îngrijorat pe premierul Gordon Brown, care susţinea menţinerea acestui trend până în 2011. Partidul Laburist a afirmat în repetate rânduri că el va fi în continuare partidul investiţiilor, iar conservatorii vor fi cei ce vor susţine tăierile bugetare, măsură ce ar pune în pericol creşterea economică. În contextul declanşării crizei economice, guvernul a propus realizarea unor economii, acolo unde este posibil, prin îngheţarea salariilor mari în sectorul public. Încă din anul 2009, salariile miniştrilor şi ale secretarilor de stat au fost îngheţate, iar din aprilie, au fost îngheţate şi salariile celor 120.000 înalţi funcţionari publici, a medicilor, judecătorilor, a cadrelor Serviciului Naţional de Sănătate (NHS), ceea ce ar trebui să ducă la o economie de 3 miliarde lire, până în anul 2014.
De la 1 aprilie 2010, impozitul pe venit a crescut (cu 10% pentru orice persoană care câştiga mai mult de 150.000 lire). Bonusurile primite de bancheri au fost suprataxate (50% pentru orice primă peste 25.000 lire). Beneficiile aduse de aceste măsuri ar trebui să fie de 550 milioane lire. TVA, care scăzuse la 15% în decembrie 2008, a crescut la 17,5% în 2010. Gordon Brown a propus, de asemenea, o taxă pe tranzacţiile financiare internaţionale (taxa Tobin) şi pe bonusurile tranzacţiilor comerciale.

În ultima perioadă, activitatea Camerei Comunelor a fost puternic marcată de un scandal financiar în care 392 aleşi au deturnat indemnizaţiile (în valoare de 1,28 milioane euro) pentru decontarea unor cheltuieli personale. Acest scandal a dus la demisia Preşedintelui Camerei Comunelor, Michael Martin (laburist), ca şi la demisia a 9 miniştri. Trei deputaţi laburişti şi un membru al Camerei Lorzilor (conservator) sunt urmăriţi penal, riscând o pedeapsă de 7 ani închisoare. O altă consecinţă a fost faptul că 150 deputaţi nu s-au mai prezentat drept candidaţi la alegerile legislative din 6 mai 2010, iar majoritatea deputaţilor au înapoiat banii. La sfârşitul lunii martie 2010, presa a dezvăluit un alt scandal legat de faptul că 3 foşti miniştri pledau la guvern pentru interesele unor companii, contra unor sume de bani. Aceste scandaluri au avut efecte importante asupra sistemului politic şi asupra atitudinii electoratului faţă de clasa politică (8 din 10 britanici nu mai aveau încredere în oamenii politici). 
1.2.  Un bilanţ  contradictoriu al Noului Laburism  
Alegerile legislative desfăşurate pe data de 6 mai 2010 au marcat sfârşitul unui ciclu politic
. După treisprezece ani de guvernare a laburiştilor,  uzura politică a acestui partid i-a pus într-o situaţie defavorabilă. La momentul organizării alegerilor legislative, pe 6 mai 2010, pe fondul manifestării unei crize economice fără precedent şi al scăderii legitimităţii unor lideri politici, cele trei mari partide britanice au încercat să reprezinte, fiecare în felul său, schimbarea. Toate cele trei partide s-au raportat însă, în mod decisiv, la sinteza politică originală elaborată anterior de Noul Laburism (New Labour), la modelul economic propus de acesta şi la sistemul său social specific.
În ultimele decenii, în unele ţări europene, interogaţiile referitoare la evoluţia social-democraţiei s-au centrat, mai ales, pe tema celei „de-a treia căi”, care a stat la baza experienţelor stângii reformiste. Aceste experienţe au fost apreciate uneori drept deviaţii, alteori drept reorientări diferite, în raport cu „modelul clasic” al social-democraţiei
. 

Modelul laburist, lansat după 1997, s-a dovedit a fi remarcabil prin longevitate şi capacitatea de a elabora un suport teoretic guvernărilor laburiste, pe o perioadă de 13 ani. 
După era Gordon Brown, laburiştii vor face bilanţul acestei experienţe, în care statul a avut un rol activ, urmărind aplicarea unei politici sociale specifice.

La apariţia sa, New Labour a fost gândit ca un nou consens progresist, menit a promova schimbarea. Din perspectiva acestei noi orientări, guvernarea conservatoare de tip Thatcher era acuzată de importanţa excesivă acordată sectorului financiar şi de declinul industrial. În 1997, laburiştii avuseseră sloganul: “Lucrurile nu pot decât să se schimbe în bine” („Things can only get better”), preocupându-se, mai ales, de îmbunătăţirea condiţiilor de viaţă ale cetăţenilor săraci din zonele industriale. Din păcate, însă, laburiştii nu au reuşit să realizeze pe deplin reconversia regiunilor dependente altădată de industrie
. Problemele acestor regiuni au avut drept cauză mutaţiile care au avut loc la nivelul sectorului industrial. Creşterea productivităţii şi menţinerea competitivităţii pe plan internaţional au impus schimbări majore, au amplificat efectele sociale, ducând la creşterea şomajului şi a inegalităţilor regionale. Oficiul Naţional Statistic a arătat că, în zece ani, coeficientul Gini, specific clasificării UE, indicatorul care redă inegalităţile zonale, a crescut (de la 0,14 la 0,17) pentru cele 133 regiuni tip NUTS3 (cu populaţii cuprinse între 150.000-800.000 locuitori). Partidul Laburist a încercat să rezolve aceste probleme, punând în aplicare programe de reconversie, prin intermediul agenţiilor sale, chiar la nivel de cartiere, prin fonduri de vecinătate (Neighbourhood Renewal Fund) sau prin Fonduri de Modernizare a Capitalului. Totuşi, aceste programe nu au reuşit să rezolve problemele profunde ale acestor regiuni.

În ultimul timp, industria britanică a fost redusă, luând amploare sectorul bancar, cel al asigurărilor etc. Totuşi, ea produce automobile, motoare şi aripi de avion şi este performantă în producerea echipamentelor optice militare. Cu toate acestea, ponderea industriei în Produsul Intern Brut a scăzut considerabil
. Conform unor date recente ONU, industria reprezenta 15% din PIB, iar la nivel local, consecinţele sociale şi economice au fost majore, mai ales, în sectorul minier, textil. 
Compararea modelului laburist cu aplicarea celei de-a treia căi în alte state europene a pus în evidenţă particularităţi ale acestui model, în abordarea unor probleme sociale importante. Una din politicile laburiste distincte a fost aceea legată de folosirea forţei de muncă şi combaterea şomajului.  Din perspectivă social-democrată, există o complementaritate între acordarea unei indemnizaţii generoase pentru şomaj şi aplicarea unei politici active pe piaţa muncii, prin formare profesională. Sistemul britanic a fost un sistem al acordării unei indemnizaţii minimale întemeiate pe logica asistenţei, completate de măsuri luate în acord cu cazul individual al solicitantului unui loc de muncă. Conform acestui model, soluţiile au vizat, în primul rând, întoarcerea rapidă a şomerilor la un loc de muncă, şi, abia în planul doi, formarea şi dezvoltarea capitalului uman. Laburiştii au continuat astfel politica dusă de conservatori, care au marginalizat asigurarea de şomaj, preferând să întărească monitorizarea şi sprijinirea individuală a solicitantului unui loc de muncă, condiţionând strict acordarea ajutoarelor de şomaj. Spre deosebire de Marea Britanie, în Germania, guvernele social-democrate au aplicat iniţial soluţii clasice, prin efectuarea unor cheltuieli importante pentru activarea forţei de muncă şi prin acordarea unei asigurări de şomaj generoase. Reformele Hartz, lansate de Gerhard Schröder, au schimbat această strategie, creând un nou echilibru între indemnizaţia de şomaj clasică (a cărei durată maximă a fost redusă la 12 luni), cu acordarea unui sistem de sprijin forfetar minimal. În Marea Britanie nu există indemnizaţia de şomaj calculată pe baza salariului anterior, în timp ce în Germania funcţiona un sistem dual, menţinându-se indemnizaţia de şomaj pentru noii şomeri. 

Practicile guvernelor social-democrate în Europa au pus în evidenţă deosebiri, considerate, adesea, îndepărtări de la politicile social-democrate clasice, şi în alte domenii, cum ar fi cel al politicii de sănătate publică
. De exemplu, în politica de combatere a alcoolismului şi obezităţii, guvernul laburist al lui Tony Blair a refuzat să recurgă la instrumente fiscale sau de reglementare, preferând să aplice alte măsuri apreciate drept „blânde” (campanii de informare, elaborarea unor Coduri de bune practici împreună cu patronii) care s-au dovedit ineficiente. Specialiştii au afirmat că, din această perspectivă, se poate concluziona că politica social-democraţilor britanici a acordat atenţie egală sănătăţii publice, dar şi eficienţei industriilor alimentare sau de alt tip.

Concepţia neolaburistă, diferită de cea clasică (old labour – care susţinea statul intervenţionist), a conceput statul ca un furnizor de facilităţi, de resurse care să permită fiecăruia să progreseze, fără să ia decizii în locul indivizilor. În exemplul analizat, s-a urmărit doar informarea consumatorilor în legătură cu efectele alcoolului sau ale alimentelor cu multă grăsime. Se poate observa astfel că, în domeniul sănătăţii publice, problema a devenit aceea a stabilirii unui echilibru mai bun între individ/stat şi piaţa liberă.

Mulţi observatori ai activităţii guvernelor social-democrate europene au concluzionat adesea că, în ultimele decenii, s-ar fi produs o înclinare mai accentuată către regulile pieţei libere. Ultimele studii
au adus numeroase nuanţe, punând în evidenţă diversitatea politicilor aplicate de guvernele social-democrate, comparând experienţele din Germania/Marea Britanie în domeniul şomajului, Suedia/Norvegia în domeniul descentralizării. După anii ’80, modelele sociale nordice au înregistrat transformări remarcabile, datorate, în principal, puternicelor mişcări de descentralizare a acţiunilor publice. Această deplasare spre colectivităţile locale a fost determinată de preocuparea pentru creşterea eficienţei cheltuielilor publice, idei lansate de abordarea managerială a sectorului public. Ca urmare a acestui fenomen, în ţările nordice, trei sferturi din cheltuielile publice s-au realizat la nivel local, unde au fost deplasate serviciile şcolare şi cele preşcolare, precum şi acţiunile de protecţie a persoanelor vârstnice cu handicap, spitalele. Autonomia locală a fost percepută ca o garanţie a menţinerii calităţii serviciilor (mai ales în domeniul activităţii spitalelor). Această evoluţie a intrat adesea în contradicţie cu viziunea clasică de tip social-democrat care susţinea un stat social universal şi o orientare generală spre reducerea inegalităţilor. Demn de semnalat este faptul că, în unele ţări nordice (exemplu, Norvegia), după anii ’90 a avut loc o reîntoarcere la stat, punându-se în discuţie autonomia locală ca soluţie a acestor probleme. În mod fundamental, aceste experienţe au pus problema capacităţii social-democraţiei de a realiza un proiect social universalist, egalitar, în condiţiile confruntării acestuia cu exigenţele pieţei libere
. 

Din această perspectivă, politicile social-democrate au fost constrânse să ţină seama de exigenţele economiei de piaţă, iar controversele care au marcat dezbaterile din ultimii ani, referitoare la criza şi modernizarea stângii, au fost centrate pe problemele sustenabilităţii statului providenţă 
. 

Analiza istorică a programelor electorale şi a documentelor programatice ale partidelor social-democrate europene din anii ’60 şi până în prezent a arătat că, după război, o preocupare permanentă a fost asigurarea echilibrului între economia de piaţă şi un „stat providenţă” puternic, problema stimulării spiritului antreprenorial, a competitivităţii şi a deschiderii pieţelor 
. 

Reuşita proiectelor social-democrate care s-au bazat pe constituirea statului bunăstării, a depins, de perenitatea şi vitalitatea sistemului economic de piaţă. În acest context, a fost clar că regimurile social-democrate s-au întemeiat, în mare parte, pe realizările societăţilor de tip capitalist şi a pieţelor externe. În acelaşi timp, social-democraţia s-a aflat în dificultate în momentul în care s-a  manifestat criza acestor societăţi. Analiza social-democraţiei actuale impune o abordare complexă care să studieze, în special, formele concrete de conciliere între piaţă şi sfera publică şi explicitarea principiilor justiţiei sociale.  La vremea ei, A Treia cale fusese o încercare reuşită de a face sinteza ideologică între economia de piaţă şi voinţa de a promova echitatea şi serviciile publice. Aceste alegeri legislative au pus în evidenţă transformarea profundă a sistemului politic britanic, cele trei partide politice aflate în competiţie poziţionându-se la centrul eşicherului politic, aşa cum încercase anterior a Treia cale laburistă.
În condiţiile manifestării crizei economice, în mod paradoxal, social-
 democraţia europeană a evoluat în condiţii dificile, înregistrând numeroase momente de recul, fiind lansate dezbateri aprinse asupra capacităţilor sale de reacţie şi de reînnoire politică
.
1.3. Noul conservatorism britanic
Noul lider conservator, David Cameron, ales la conducerea partidului în anul 2005, a reuşit, asistat de o echipă puternică de experţi, să promoveze un nou tip de conservatorism
. Noua doctrină numită conservatorismul secolului XXI
, elaborată de David Cameron şi echipa sa, în anul 2006, a reprezentat o viziune specifică asupra naturii umane şi societăţii. Ea a preluat elemente ale concepţiei elaborate anterior de Noua Dreaptă, orientare pusă în aplicare de Margaret Thatcher. Vechea doctrină se baza pe o politică monetară specifică şi pe doctrina politică a lui F. Hayek. Aceste idei teoretice au stat, în general, la baza elaborării concepţiei de guvernare, aplicate în perioada Thatcher.
David Cameron a fundamentat teoretic noua sa viziune politică, elaborând un tip de conservatorism modern. Schimbarea discursului conservator a constituit unul din factorii esenţiali ai reuşitei politice a lui David Cameron. Pe plan organizaţional, el a încercat să limiteze rolul aripii de dreapta din partid, reprezentată, mai ales, de Ian Duncan Smith şi Michael Howard.

David Cameron a reprezentat atât înnoirea generaţiilor din partid, cât şi o modernizare ideologică a conservatorismului. El a pus accentul pe critica  slăbiciunilor şi contradicţiilor doctrinei şi politicii New Labour, revendicând, de asemenea, poziţia de centru a eşichierului politic
. În acest context, discursul conservator a încercat să pună în echilibru eficacitatea economică şi justiţia socială (concept respins de Margaret Thatcher), recunoscând slaba finanţare a infrastructurilor şi serviciilor publice şi afirmând preocuparea pentru limitarea sărăciei. 
Valoarea politică a atitudinii lui David Cameron a fost determinată de faptul că el a pus aceste probleme chiar înaintea declanşării crizei economice. Pentru rezolvarea gravelor probleme ale societăţii britanice (probleme educative, sărăcia copiilor, toxicomania, alcoolismul etc.) conservatorii au chemat la solidaritate socială, invocând responsabilitatea tuturor (“We are all in this together” a fost ideea ce a fost reluată şi în campania electorală 2010). Afirmând distincţia dintre stat şi societate, David Cameron a subliniat faptul că problemele sociale nu au un răspuns birocratic, ci la nivelul societăţii (prin familie, biserică, asociaţii etc).
Conservatorismul modern britanic a pus astfel accentul pe compasiune
 (de aceea această doctrină a fost denumită conservatorism compasional), a promovat un capitalism cu faţă umană şi a invocat responsabilitatea socială a sectorului financiar. 
În discursurile sale, David Cameron a afirmat că în viaţă există şi lucruri mai importante decât banii, promovând, de asemenea, un conservatorism verde, preocupat de protecţia mediului şi de asigurarea calităţii vieţii cetăţenilor britanici.
În domeniul economic, preocuparea principală a noului conservatorism a fost asigurarea stabilizării economice, ameliorarea şi păstrarea calităţii vieţii în societate. Din această perspectivă, noii conservatori trebuie să apere atât aspiraţiile, cât şi compasiunea, respingându-se astfel primatul exclusiv al lui homo œconomicus
. Noua doctrină a introdus, aşadar, un element complex, cel al contextului psihologic în care se desfăşoară acţiunea politică şi economică. Conservatorii actuali subliniază faptul că o societate bună este o societate inclusivă, în care individul este implicat social. David Cameron a abandonat, astfel, unele din elementele promovate de neoliberalism, de orientarea tradiţională conservatoare Noua dreaptă: rolul unic acordat economiei libere de piaţă şi rolul statului puternic, ceea ce limita dialogul social instituţionalizat
.
Un alt element doctrinar nou, bazat pe teoriile politice ale lui Edmund Burke şi Michael Dakeshoff, a fost înţelegerea societăţii ca un tot organic, sublinierea rolului practicii sociale şi a alegerilor făcute de societatea civilă. David Cameron a afirmat că, din perspectiva sa, societatea nu trebuie privită de sus în jos, din perspectiva unor proiecte ce trebuie aprobate, conduse şi evaluate de sus.  Conservatorii ar trebui să abordeze politica de la nivelul nevoilor societăţii, ale indivizilor, familiilor, comunităţilor. În acest context, sarcina guvernului este aceea de a asigura coexistenţa paşnică a ansamblului practicilor sociale, păstrând diversitatea internă, tradiţia morală comună, baza acestei coexistenţe.

În numele societăţii, bazate pe relaţii pe orizontală, noul conservatorism a criticat, aşadar, intervenţia statului. Relaţia societate-stat este o relaţie pe verticală, bazată pe autoritate, în timp ce societatea este organică, nu poate fi reglată prin decrete şi evoluează în timp, dezvoltându-se concret, în toată diversitatea ei. În acest context, ideea de responsabilitate socială devine centrală şi se opune intervenţiei birocratice şi impersonale a statului centralizat. Conform noii viziuni conservatoare, acţiunea publică trebuie să ia forme noi, implicând descentralizarea serviciilor publice, creşterea rolului colectivităţilor locale. Această viziune s-a opus clar poziţiei lui Gordon Brown, care afirma că doar statul poate garanta echitatea la nivelul întregii societăţi. David Cameron a criticat în repetate rânduri politica redistributivă a laburiştilor, aplicată printr-un sistem birocratic extins (big government)
.
 Noul conservatorism a afirmat, pe această linie, vechile idei conservatoare ale respingerii intervenţiei statului în economie, a criticat birocraţia şi corporatismul, a apărat tradiţiile, familia, ordinea, a susţinut suveranitatea ţării în construcţia europeană. 

Prin poziţionarea sa centristă, concepţia lui David Cameron poate fi percepută ca o altă variantă de centrism, aşa cum, la vremea ei, s-a dorit A treia cale laburistă. Apelul conservatorilor britanici la responsabilitatea socială, preocuparea pentru serviciile publice, pentru descentralizare, pentru ecologie şi apărarea libertăţilor reprezintă, afirmă unii analişti, un consens de tip social-liberal
.
Analiştii au observat că fostul partid al lui Margaret Thatcher a avut probleme în a convinge electoratul, dar, după alegerea lui David Cameron la conducere, formaţiunea şi-a schimbat imaginea. El s-a prezentat ca un partid mai deschis, mai atent la chestiunile sociale şi la preocupările alegătorilor legate de  tema educaţiei, sănătăţii sau ecologiei, precum şi ca apărător al libertăţilor individuale.
 În pofida educaţiei sale privilegiate, D. Cameron şi-a cultivat imaginea unui om accesibil şi a unui cap de familie model. Această imagine a contrastat cu cea a laburistului Gordon Brown, prezentat de presă ca un intelectual auster, coleric, care nu se bucură de susţinere nici în propriul partid
. 
Încă de la deschiderea campaniei electorale, David Cameron a promis că va reda puterea poporului şi că va schimba sistemul în ansamblul lui. Programul său electoral s-a dorit o sinteză între modernism şi tradiţie, conturând „marea societate” britanică, o societate în care statul cedează o mare parte a puterilor sale cetăţenilor ce vor fi implicaţi în luarea deciziilor.
1.4. Schimbări ale sistemului politic britanic
Chiar dacă pe scena politică britanică au avut loc aceste tentative de înnoire ideologică şi organizaţională a partidelor politice, s-a manifestat o puternică criză de încredere a electoratului faţă de sistemul politic, criză care a avut la bază uzura unor piloni tradiţionali: afilierea partizană tradiţională, un parlament care nu a reflectat suficient diversitatea intereselor şi opiniilor, o clasă politică discreditată de războiul din Irak şi de scandaluri de corupţie. Criza de legitimitate, de reprezentare a fost provocată de marile scandaluri de corupţie şi a dus la scăderea militantismului, a participării electorale şi la respingerea politicului de către societate
. Un rol deosebit a avut modul de guvernare specific ultimilor ani, descris de opoziţie drept autoritar, birocratic şi centralizat. Cercetările au arătat că încrederea cetăţenilor în Parlament a scăzut considerabil de la 54% în 1983 la 14% în anul 2000.
Până acum modul de scrutin uninominal majoritar, într-un tur, a permis menţienrea status quo-ului politic, păstrând dominaţia celor două mari partide care au guvernat prin alternanţă, având majoritate absolută în Camera Comunelor. În 1950, cele două mari partide aveau 77% din electorat, iar în 1983, doar 51%. În anul 2005, laburiştii au obţinut 35% din voturi, ceea ce reprezenta un sfert din electoratul său iniţial.

Dominaţia celor două mari partide a fost mereu erodată de partidele plasate pe locul trei pe scena politică britanică sau de afirmarea altor partide. În anul 1974, liberalii deţineau 14 mandate, după fuziunea cu SDP, ei reuşind să obţină 62 mandate (2005). După 2005, liberalii au început dezvoltarea organizaţională la nivel local, înfiinţându-se filiale liberale pe tot teritoriul ţării. Partidele naţionaliste au înregistrat, de asemenea, o revigorare politică (ex.Plaid Cymne, SNP, Partidul Naţional – BNP). Un alt element important al scenei politice a fost dezvoltarea Partidului Verzilor, înfiinţat în 1974, care a reuşit să intre în Parlament în anul 1998. Aceste schimbări au fost un semnal al schimbării politicii tradiţionale bipartizane ceea ce a determinat obţinerea majorităţii absolute în Parlament cu mai mare dificultate.

În perioada 1950-2001, absenteismul s-a dublat, iar institutele de sondare a opiniei publice (ex. institutul British Social Attitudes Survey) au înregistrat scăderea intenţiei electoratului de a merge la vot, mai ales a tinerilor. Declinul ratei de participare a afectat în mod deosebit baza electorală a laburiştilor, favorizând ascensiunea partidelor protestare, indicându-se astfel faptul că  electoratul a respins politica de tip tradiţional şi modelul clasic al politicianului.
Respingerea politicului a avut drept consecinţă creşterea adeziunii cetăţenilor la organizaţii nonguvernamentale. Demonstraţiile împotriva războiului din Irak au arătat puterea de mobilizare a maselor (în februarie 2003, la aceste demonstraţii a participat 1 milion de demonstranţi). 
În timpul desfăşurării alegerilor legislative din mai 2010, interesul electoratului a crescut considerabil, mai ales în condiţiile în care sondajele arătau o cursă electorală foarte strânsă, fiind aşteptată o schimbarea a scenei politice actuale.
În perioada 2005-2010, în Camera Comunelor au fost reprezentate următoarele partide:
-  Partidul Laburist, condus de Gordon Brown, cu 356 mandate;
- Partidul Conservator, principalul partid de opoziţie, creat în secolul al  XIX-lea, condus de David Cameron, cu 198 mandate;
- Liberal-Democrat, creat în 1988, condus de Nick Clegg, cu 62 mandate;
· Partidul Naţional Scoţian (SNP), condus de Alex Salmond, cu 6 mandate;
· Partidul Unionist din Ulster (UUP), formaţiune protestantă conservatoare irlandeză, condusă de Reg Empey, cu 1 mandat;
· Partidul Democratic Ulster (DUP), formaţiune protestantă condusă de Peter Robinson, cu 9 mandate;
· Sinn Fein (SF), partid republican şi naţionalist irlandez, condus de Gerry Adams, cu 5 mandate;
· Partidul Laburist şi Social-Democrat (SDLP), formaţiune catolică din Irlanda de Nord, condusă de Margaret Ritchie, cu 3 mandate;
· Respect – The Unity Coalition, formaţiune poziţionată la stânga eşichierului politic, creată în 2004 de jurnalistul George Monbiot şi preşedintele coaliţiei Stop the War din Birmingham, Salma Yaqoob, cu 1 mandat;
· Independent Kidderminster Hospital and Helth, care a reprezentat Serviciul Naţional de Sănătate, cu 1 mandat;
· 1 deputat independent.
2. ALEGERILE LEGISLATIVE DIN MAREA BRITANIE – 6 MAI 2010

2.1. Teme ale campaniei electorale
Pe 6 aprilie 2010, premierul britanic, Gordon Brown, a anunţat oficial că data viitoarelor alegeri legislative va fi 6 mai 2010. Alegerile legislative din acest an au reprezentat prima mare confruntare electorală dintre cei trei lideri ai principalelor partide politice: David Cameron (care conducea Partidul Conservator din anul 2005), Gordon Brown (succesorul lui Tony Blair la conducerea laburiştilor din 24 iunie 2007) şi Nick Clegg (ales la conducerea Partidului Liberal-Democrat, în decembrie 2007)
.
Conform majorităţii previziunilor politice, aceste alegeri puteau duce la o profundă reînnoire a clasei politice din Marea Britanie şi ele au prezentat un mare interes, mai ales din perspectiva cunoaşterii noilor lideri politici şi a programelor lor electorale. Reînnoirea componenţei Parlamentului a fost determinată şi de faptul că 150 foşti deputaţi nu s-au mai prezentat drept candidaţi la alegeri, datorită degradării statutului lor, afectat de cazurile de deturnare a unor fonduri parlamentare.
Situaţia politică inedită, în care competiţia electorală nu s-a mai dat doar între cele două mari partide (laburiştii şi conservatorii), a fost marcată de cele trei dezbateri televizate şi de prezenţa liderului liberalilor în aceste confruntări televizate, confruntări în care a reuşit să realizeze o performanţă deosebită. Nick Clegg, liderul formaţiunii Lib Dems, s-a prezentat ca un om politic tânăr, încrezător în sine, bun orator. Datorită acestei apariţii, cursa electorală a devenit deosebit de strânsă, iar rezultatele alegerilor au dobândit un grad de previzibilitate. Înaintea alegerilor, distanţa dintre laburişti şi conservatori se redusese considerabil, iar liberalii erau în plină ascensiune. Din aceste motive, alegerile legislative din 6 mai 2010 au reprezentat cel mai disputat scrutin din ultimii 20 de ani. 

Tema schimbării
Tema schimbării s-a aflat în centrul campaniei electorale, laburiştii, conservatorii şi liberal-democraţii revendicând, fiecare în felul său, capacitatea de a transforma o societate afectată de criză
. Majoritatea analiştilor a apreciat că această temă a caracterizat incontestabil confruntarea electorală actuală, deşi ea fusese prezentă şi în campaniile electorale anterioare. În Marea Britanie, laburiştii au câştigat trei alegeri consecutive promovând platforma schimbării şi reînnoirii, proclamându-se singurul partid capabil a realiza acest obiectiv. 
În acest context, schimbarea a devenit o formulă aproape magică, prin care s-ar putea rezolva contradicţiile profunde ale societăţii.

În campania electorală din aprilie-mai 2010, conservatorul David Cameron, liderul partidului de opoziţie, s-a prezentat ca principalul agent al schimbării. 
Conform opiniei specialiştilor, schimbarea a dobândit sensul unei „metafore conceptuale”
 care a încercat să surprindă un fenomen politic complex. Comparând discursul laburist asupra schimbării din perioada Tony Blair (1994-2007), cu discursul conservator al schimbării, promovat de David Cameron (2007-2010), se pot pune în evidenţă caracteristici esenţiale ale discursului politic contemporan. Încă din 1995, când Tony Blair a ajuns la conducerea Partidului Laburist, doctrina New Labour s-a prezentat ca un discurs al schimbării şi al progresului. Teoreticienii au studiat atent această temă electorală şi politică, precizând că, etimologic, noţiunea de schimbare are drept prim sens cel de diferenţă (cambium în latină)
, dar şi sensul de noutate. Analiza comparativă a discursurilor politice a pus în evidenţă faptul că, în majoritatea documentelor politice ale laburiştilor, a apărut noţiunea de „nou” (new ways, new ideas, new issues). Acest element a fost prezent, în egală măsură, şi în actualul discurs politic al conservatorilor. În opinia laburiştilor, înnoirea dorită la nivelul societăţii a fost asociată, în acelaşi timp, cu înnoirea partidului (New Labour, New Britain).
Un alt element definitoriu al conceptului de schimbare a fost acela că, adesea, mai ales la laburişti, el a fost asociat cu ideea dezvoltării pe verticală, afirmându-se că “veniturile vor creşte, condiţiile de trai se vor îmbunătăţi, indicatorii vor creşte” etc. În acest mod, s-a realizat conexiunea între conceptul de schimbare şi ideea de progres. Aceste caracteristici ale conceptului pus în discuţie sunt confirmate de frecvenţa acestor termeni în discurs, precum şi de folosirea unor termeni asociaţi lor, precum cel de mai bine (în engleză, “better”, în afirmaţii ca: ”I believe Britain can and must be better: better schools, better hospitals, better way...”), aplicaţi prosperităţii, viitorului sau economiei.

În acest tip de discursuri, societatea britanică a fost prezentată asemeni unei clădiri aflate în construcţie, liderii politici apărând drept arhitecţii acestei construcţii. Construcţia avea drept fundaţie politica guvernului şi resursele ţării, iar cetăţenii deveneau cei care lucrau la ridicarea acestui edificiu. Conform acestei metafore, constructorii edificiului sunt adesea împiedicaţi de cei ce se opun proiectului, metafora introducând, astfel, dihotomia dintre laburişti şi conservatori, cei care criticau proiectul
. Urmând această dihotomie, laburiştii reprezentau schimbarea, în timp ce Partidul Conservator reprezenta statusquo-ul, dogma, cultura trecutului, fantoma trecutului (el a fost adesea numit de laburişti un partid de zombies moderni, aşa cum au apărut în unele afişe electorale din 1999). Cu acest prilej, a fost introdusă şi o metaforă temporală, opoziţia între trecut şi viitor.

În confirmarea celor afirmate, se poate reaminti că, în anul 2005, campania electorală laburistă s-a centrat pe sloganul „ Înainte, niciodată înapoi!” (Forward, not back!), slogan ce semnifica o politică bazată pe acţiune şi viitor.

În prezent, liderul conservator David Cameron a fost acela care a lansat un nou discurs al schimbării, un discurs cu caracteristici aparte. Dincolo de discursul politic, Partidul Conservator a efectuat, în mod concret, schimbări la nivel organizaţional şi ideologic. Înnoirile realizate în interiorul Partidului Conservator au vizat schimbările produse în compoziţia partidului (mai multe femei şi minorităţi etnice), menite a prezenta partidul ca reprezentant al întregii societăţi.

În programul partidului au fost introduse teme noi, precum protecţia mediului şi protecţia socială, în mod special, David Cameron prezentându-se ca un apărător al sistemului de asigurare a serviciilor de sănătate, cuprinse în sistemul naţional NHS. În program au fost păstrate elemente specifice conservatorilor, precum promovarea şi susţinerea căsătoriei, văzută ca o soluţie a disensiunilor sociale existente actualmente în societatea britanică; reducerea ponderii statului, a „big goverment”-ului instituit de laburişti, apreciat drept cheltuitor (cu termenul de spendaholic – termen ce sugera o dependenţă patologică de cheltuieli, maladie caracteristică guvernului laburist).
Discursul politic conservator a accentuat diferenţierea radicală în raport cu laburiştii, abordând proiecte pragmatice de schimbare (sub deviza „We can’t go on like this”), capabile a depăşi dificultăţile crizei. Drumul dificil al schimbării a devenit principala temă prezentată în discursul conservator, accentuându-se ruptura de trecut, prin afirmaţii ca: „When you’ve taken the wrong road, you don’t just keep going. You change direction and that is what we need to do” („Când o iei pe un drum greşit, nu trebuie să mergi mai departe. Ceea ce trebuie să faci este să schimbi direcţia”).

O altă temă electorală lansată de conservatori a fost aceea a refacerii societăţii distruse („Mending our broken society”), fiind făcută o asemănare cu o persoană bolnavă care trebuie vindecată. Această metaforă a permis introducerea unor teme sociale (cum ar fi de exemplu preocuparea pentru serviciile de sănătate), încercându-se, astfel, detaşarea de politica rece a vechiului conservatorism, reprezentat de doamna Margaret Thatcher. În acest context, construcţia distrusă a societăţii trebuia refăcută, sugerându-se o  succesiune istorică: construcţia (perioada Thatcher-Major), degradarea (perioada Blair-Brown) şi refacerea (alegerea lui David Cameron).
Acest discurs politic de campanie a redat, în limbaj politic, bipartidismul britanic, confruntarea dintre cele două mari partide tradiţionale. Această campanie electorală a avut puternice elemente de confruntare dură, fiind adesea campanii negative la adresa adversarilor politici.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                        

Teme ale campaniei electorale a Partidului Conservator
În campania electorală, liderul conservator David Cameron a subliniat faptul că lupta electorală cu laburiştii va fi foarte dificilă. Partidul Conservator, partid de opoziţie, s-a aflat în faţa unei dificultăţi majore: adaptarea programului electoral la situaţia determinată de criză economică. David Cameron a atras atenţia asupra riscurilor menţinerii politicii duse de Gordon Brown, arătând că este nevoie ca un alt partid să-şi asume datoria patriotică de a readuce ordinea şi de a asigura un viitor ţării. Demn de remarcat este faptul că Partidul Conservator nu mai fusese la guvernare de 13 ani, fapt politic care nu s-a mai întâmplat decât în secolul al XVIII-lea.
Dovedind o viziune mai pragmatică, David Cameron a încercat să repoziţioneze partidul faţă de teme noi precum mediul, protecţia copilului, susţinerea serviciilor publice etc. Problema centrală rămânea însă reducerea cheltuielilor bugetare, conservând sistemul serviciilor publice.
Pe toată durata campaniei David Cameron a vorbit despre „Broken Society”, termen prin care a vrut să sintetizeze fracturile majore existente la nivelul societăţii britanice actuale, oferind soluţia politică a unui conservatorism compasional, apropiat de problemele cetăţenilor (compassionate conservatism). Conservatorii au desfăşurat campania electorală pe tema existenţei unei societăţi fragmentate, sparte, care are nevoie de reconstrucţie. La rândul lor, liberalii ceruseră o societate bazată pe individ şi pe o societate civilă, capabilă a revitaliza democraţia, într-o societate afectată de etatism. 
În campania electorală, David Cameron a avut un discurs cu accente liberale, afirmând că societatea trebuie să permită fiecărui cetăţean să dea ce are mai bun, fiind, în acelaşi timp, sensibil la nevoile celorlalţi. Liderul conservator a afirmat că, în situaţia actuală, trebuie să se revină la o societate a responsabilităţii. 
În timpul perioadei austerităţii bugetare impuse de criză, problema rolului statului, a relaţiei sale cu sfera publică a devenit tema centrală a dezbaterii electorale. Din perspectiva conservatorilor, obiectivul central al noii politici ar trebui să fie redistribuirea profundă şi radicală a puterilor: statul către cetăţean, guvernul către Parlament, judecătorii către popor, birocraţia către democraţie. În acest context, conservatorii au lansat proiectul Big Society care implica retragerea statului intervenţionist. Campania a urmărit să demonstreze că Partidul Conservator, al celebrilor torries, nu este un partid al privilegiaţilor, al celor izolaţi de societatea reală.
Conservatorii au pus în centrul programului electoral economic, scăderea datoriei publice şi a deficitelor. Sloganul electoral „Un vot pentru schimbare” a atras atenţia asupra noilor măsuri de asanare a finanţelor publice, măsuri luate prin reducerea cheltuielilor bugetare. Laburiştii propuseseră, în schimb, ca aceste măsuri dure să fie luate după ce economia se va consolida. Conservatorii au optat pentru o reducere mare, radicală a birocraţiei, pentru îngheţarea salariilor celor 4 milioane bugetari (cu excepţia persoanelor cu un venit mic cuprins între 18.000 – 11.960 lire). Conservatorii au propus, de asemenea, reducerea cheltuielilor de funcţionare a administraţiilor cu 30%
. Conservatorii au anunţat reducerea birocraţiei, pe care o considerau excesivă şi limitarea unor ajutoare sociale. 
În cazul în care va câştiga alegerile, David Cameron a indicat elaborarea unui plan de urgenţă pentru domeniul financiar, după 50 de zile de la numirea sa. El a promis reducerea impozitelor cu 3 procente pentru societăţile comerciale (ajungând la 25%). Această scădere a impozitelor va fi susţinută de o consolidare a sistemului general fiscal şi de eliminarea unor disfuncţionalităţi ale acestuia.
Încă din luna martie 2010, el anunţase intenţia de a introduce o nouă taxă pentru a facilita returnarea sprijinului dat de contribuabili băncilor şi pentru a le proteja viitorul. El a invocat exemplul preşedintelui SUA, Barack Obama, care a promis returnarea până la ultimul dolar a ajutorului acordat de către contribuabili băncilor. Laburiştii au avertizat că această taxă ar duce la plecarea unor bănci importante din Marea Britanie, ceea ce ar complica şi mai mult lucrurile. Ei au criticat programul conservator care nu ar putea fi susţinut, astfel, financiar.
Conservatorii au replicat faptul că banii vor fi obţinuţi şi din alte surse, cum ar fi reducerea cu 5% a salariilor membrilor guvernului, tăierea unor cheltuieli bugetare şi ridicarea vârstei de pensionare (de la 65 la 66 ani în 2026 – pentru bărbaţi, şi de la 60 la 66 ani în 2020 – pentru femei).
Conservatorii au propus aceste măsuri pentru o perioadă de 10 ani, ceea ce le-ar permite realizarea unor economii de 13 miliarde lire.

David Cameron s-a angajat să realizeze reducerea cheltuielilor pentru sănătate, susţinând totuşi finanţarea Serviciului Naţional de Sănătate (NHS), idee avansată încă din anul 2007
. Analiştii au afirmat că programul electoral al conservatorilor a pus prea devreme problema unei austerităţi bugetare care implica luarea unor măsuri dure care urmau să afecteze peste 80% din funcţionari, realizând o economie de 3,2 miliarde lire. Aceste măsuri au îndepărtat o parte a electoratului, mai ales că fuseseră prevăzute, de asemenea, reducerea cu 30% a cheltuielilor de funcţionare a administraţiilor şi limitarea anumitor ajutoare sociale. Conservatorii s-au angajat să adopte un buget de urgenţă, efectuând numeroase tăieri bugetare pentru a economisi 6,8 milarde euro. Ei au propus: creşterea finanţării Serviciului Naţional de Sănătate (NHS), anularea creşterii cu 1% a contribuţiilor sociale; reducerea impozitelor pentru cuplurile căsătorite, pentru a promova familia.
La nivel instituţional, David Cameron a declarat că doreşte modificarea legii electorale, astfel încât să se introducă o durată fixă a mandatului, reducerea atribuţiilor Premierului; promovarea procedurilor parlamentare pe Youtube; introducerea dreptului de iniţiativă prin referendum la nivel local şi/sau naţional etc.
Programul conservator a prevăzut organizarea unor referendumuri pe probleme locale, o reducere cu 10% a numărului membrilor Camerei Comunelor, crearea unor cooperative în sectorul public (pe baza experienţei lui John Spedan Lewis care, în 1929 a distribuit acţiunile şi profitul întreprinderilor sale salariaţilor).

David Cameron a anunţat, încă din luna februarie 2010, că serviciile administrative (cu excepţia armatei, poliţiei sau justiţiei) s-ar putea organiza sub forma unor cooperative sau întreprinderi cu scop nelucrativ, pentru a servi mai bine contribuabilul. Acest sistem ar permite realizarea unor economii şi îmbunătăţirea eficienţei serviciilor, salariaţii fiind cei care vor organiza activitatea. David Cameron a afirmat în repetate rânduri că ţara are nevoie de o mare societate şi nu de o mare administraţie.
Teme ale campaniei electorale a laburiştilor
Partidul Laburist a început campania electorală referindu-se la sloganul conservator (Vot pentru schimbare), avertizând că o schimbare ar putea, în condiţiile actuale, să producă un puternic regres. Laburiştii au afirmat că Partidul Conservator ar putea lua decizii greşite, într-un moment greşit, pentru motive greşite, în favoarea unor persoane nepotrivite. În acest context, liderul laburist Gordon Brown a afirmat că partidul său poate şi trebuie să câştige alegerile. 
Viitorul finanţelor publice şi măsurile ce ar putea fi luate de guvern pentru a combate efectele crizei economico-financiare au fost principalele teme ale campaniei electorale. Partidul Laburist a afirmat, în repetate rânduri, că el va fi partidul investiţiilor, iar conservatorii vor fi cei ce vor susţine tăierile bugetare, măsură ce ar pune în pericol creşterea economică. Gordon Brown a propus o taxă (taxa Tobin) pe tranzacţiile financiare internaţionale şi pe bonusurile tranzacţiilor comerciale. El a mai susţinut creşterea impozitelor pentru cei bogaţi şi realizarea unor economii, acolo unde este posibil, prin îngheţarea salariilor mari în sectorul public.
În ultimele campanii electorale laburiste şi în acţiunile politice ale liderilor săi, comunicarea politică a dominat şi a facilitat influenţarea opiniei publice. Echipa din jurul lui Tony Blair a contribuit, în mod semnificativ, la modernizarea comunicării politice şi electorale. Peter Mandelson şi Alistair Campbell au fost cei care au avut un aport deosebit la acest demers inovator de cucerire a media. Studiile au pus în evidenţă profesionalizarea crescândă a comunicării în cadrul Partidului Laburist, dar şi rolul uneori deformant al acesteia. Campania lui Tony Blair de justificare a războiului din Irak a creat o frustrare profundă a cetăţenilor care s-au simţit înşelaţi, manipulaţi. 
Specialiştii au apreciat că actuala campanie electorală s-a centrat mai ales pe personalitatea liderilor partidelor şi mai puţin pe probleme politice. În acest context, liderul laburist Gordon Brown nu a făcut eforturi deosebite pentru a schimba imaginea de om politic rigid şi distant, deşi, în 15 februarie 2009, într-un interviu, a mărturisit date personale ale vieţii sale
 şi, ulterior, a avut unele tentative de comunicare mai directă cu electoratul, organizând întâlniri cu oamenii, „la un ceai”, încercând să dea imaginea unui politician care încearcă să se apropie de cetăţeni. Actualul lider laburist a rămas totuşi foarte diferit de predecesorul său, Tony Blair, care deţinea tehnicile şi arta comunicării. Analiştii au prognozat, de altfel, că Partidul Laburist, condus de un prim ministru nepopular şi puţin atractiv, ar putea fi principala victimă a alegerilor, având doi adversari redutabili.                                                                                                                                                                                                                                                                                                                                                                                                                                                                                      
În campania electorală, premierul laburist Gordon Brown s-a prezentat ca apărătorul clasei de mijloc, promovând sloganul „Un viitor just pentru toţi”. 
Pe 12 aprilie 2010, laburiştii au prezentat programul lor electoral în care s-a prevăzut creşterea salariului minim (introdus în 1999 şi care în prezent este de 5,8 lire/oră), ca şi a salariilor funcţionarilor, după anul 2013. În program nu a fost prevăzută creşterea impozitelor, dar nu s-a exclus creşterea TVA. 
În timpul campaniei electorale, laburiştii au acuzat ca prea rapide măsurile de austeritate prevăzute de conservatori, de reducere a cheltuielilor, existând riscul instalării recesiunii.
La nivel instituţional, laburiştii au propus transformarea Camerei Lorzilor în adunare aleasă şi reformarea sistemului electoral, prin adoptarea unui sistem electoral bazat pe vot alternativ, în care alegătorul poate clasa candidaţii, în funcţie de opţiunile sale. Conform opiniei lor, în octombrie 2011 s-ar putea organiza un referendum pe această temă. În acest sens, laburiştii şi liberal-democraţii au aceleaşi intenţii de a schimba sistemul politic.
Înaintea desfăşurării alegerilor, se aştepta ca Partidul Laburist să învingă în fiefurile sale din nord, unde imaginea lui David Cameron, care promova rigoarea bugetară la cote ridicate, era marcată de amintirea predecesorilor săi, în special de imaginea lui Margaret Thatcher
. În Sud (Sussex, Hampshire, Dorset), reculul laburist putea avantaja mai mult pe Liberal Democraţi, decât pe conservatori. Conform opiniei analiştilor, bătălia decisivă era prognozată a se da în Middle England, zonă în care David Cameron şi-a concentrat majoritatea eforturilor şi a încercat să mobilizeze electoratul.
O noutate a campaniei : dezbaterile electorale televizate
Marea inovaţie a acestei campanii electorale a fost utilizarea internetului şi organizarea, pentru prima dată în campania electorală, a trei dezbateri televizate la care au participat liderii celor trei principale partide politice: Gordon Brown, David Cameron şi Nick Clegg. Organizarea dezbaterilor televizate a contribuit mult la personalizarea scrutinului, devenind foarte importantă personalitatea candidaţilor la postul de prim ministru.
Prima dezbatere televizată, organizată pe 15 aprilie 2010, a avut ca subiect politica internă şi a fost câştigată, conform sondajelor de opinie efectuate după dezbatere, de Nick Clegg, liderul liberal, urmat de David Cameron şi Gordon Brown. Dezbaterea a fost urmărită de 9,4 milioane de telespectatori.
A doua dezbatere televizată s-a organizat pe 22 aprilie 2010 şi s-a desfăşurat pe teme de politică internaţională. Nick Clegg, cel mai proeuropean din cei trei candidaţi, a reafirmat angajamentul său în favoarea Europei, arătând că Marea Britanie are nevoie de partenerii din Uniunea Europeană pentru a rezolva probleme globale. În timpul dezbaterilor, el a promis repatrierea soldaţilor britanici staţionaţi în Afganistan.
Gordon Brown a pus în prim plan experienţa sa şi angajamentul proeuropean. El a atras atenţia că 3 milioane de locuri de muncă depind de Europa.  În timpul dezbaterilor, el a subliniat că laburiştii vor să fie în Europa, dar nu conduşi de Europa.
După a doua dezbatere televizată, 36% din telespectatori credeau că David Cameron a câştigat din punct de vedere oratoric, urmat de Nick Clegg (32%) şi de Gordon Brown (29%)
.
A treia dezbatere televizată a avut loc pe 29 aprilie 2010 şi a avut ca temă economia. Şi în această dezbatere, liderul liberal, Nick Clegg, s-a distins prin prestaţia sa. 

Referitor la ascensiunea liberalilor sub conducerea lui Nick Clegg se poate menţiona faptul că aceasta a avut mai multe cauze: erodarea sistemului politic tradiţional britanic; anacronismului sistemului electoral uninominal care nu reflecta diversitatea politică; politica flexibilă, diversă a Partidului Liberal care a propulsat acest partid la o popularitate de 35%; implozia şi deruta ideologică care s-a manifestat în interiorul celor două mari partide tradiţionale. 
Programul electoral al Partidului Liberal-Democrat a fost amplu (cuprinzând 110 pagini), cu accente politice de centru-stânga. Programul a fost centrat pe patru puncte principale: reducerea deficitului public, reforma sistemului educativ, reforma instituţională şi reforma sistemului fiscal (care a cuprins , în special, eliminarea impozitelor pentru veniturile sub 10.000 lire, adică 11.300 euro anual). 

Nick Clegg, liderul liberal, un politician carismatic de 43 de ani, născut dintr-un tată pe jumătate rus şi o mamă olandeză, căsătorit cu o spaniolă şi care, în afară de engleză şi olandeză, vorbeşte franceza, spaniola şi germana, vrea să întruchipeze un nou fel de a face politică, spunând lucrurilor pe nume. Din acest punct de vedere, analiştii au remarcat faptul că Nick Clegg i-a pus în dificultate, atât pe Gordon Brown, cât şi pe David Cameron. 

2.2. Rezultatele alegerilor legislative şi semnificaţia lor politică
Parlamentul britanic este compus din două Camere: Camera Comunelor şi Camera Lorzilor. Deputaţii Camerei Comunelor sunt aleşi pentru un mandat cu o durată care nu poate depăşi 5 ani. Doar trei guvernări au avut un mandat de 5 ani (în 1964, în 1997 şi cea începută în anul 2005). În general, guvernele au optat pentru mandate mai scurte şi au ales, fără să aştepte sfârşitul mandatului, data convenabilă pentru desfăşurarea alegerilor.
Regatul Unit al Marii Britanii este împărţit în 650 circumscripţii electorale. Reforma electorală votată pe 31 octombrie 2006 a dus la creşterea numărului circumscripţiilor electorale şi, în consecinţă, a locurilor în Parlament. Numărul circumscripţiilor este revizuit periodic (la un interval cuprins între 8-12 ani). Analiştii au observat că decupajul electoral actual ar fi putut favoriza laburiştii (circumscripţiile din nord, recunoscute drept bastioane ale laburiştilor fiind mai numeroase). Era recunoscut faptul că electoratul laburist era concentrat în anumite regiuni, mai ales în nord, în timp ce conservatorii erau dispersaţi pe tot teritoriul ţării, neputând astfel să obţină mandate în circumscripţiile laburiste.
Votul s-a desfăşurat conform unui sistem de scrutin uninominal majoritar, într-un singur tur, sistem ce favorizează candidatul ce obţine cele mai multe voturi, în principal partidele mari, dezavantajând partidele mici care nu obţin voturi concentrate din punct de vedere geografic. Pentru a obţine majoritatea absolută în Parlament, un partid trebuie să deţină 326 locuri. 
Pe data de 6 mai 2010, 46 milioane de cetăţeni britanici au fost chemaţi la urne pentru a alege, în circumscripţiile electorale, cei 650 membri ai Camerei Comunelor, Camera inferioară a Parlamentului. Cetăţenii britanici care au părăsit ţara pe o perioadă de până la 15 ani sunt autorizaţi să participe la scrutin. Marea Britanie este, alături de Malta, Irlanda, Cipru şi Danemarca, una din ţările europene care a restrâns mult votul cetăţenilor britanici care locuiesc în afara ţării.
Conform datelor oficiale, rezultatele finale ale alegerilor legislative desfăşurate pe data de 6 mai 2010 au fost următoarele
:

	Partide politice
	%
voturi


	Număr
mandate

	Partidul Conservator
	36,1
	306

	Partidul Laburist
	29,0
	258

	Partidul Liberal-Democrat
	23,0
	57

	Partidul Democratic Ulster
	0,6
	8

	Partidul Naţional Scoţian
	1,7
	6

	Sinn Fein
	0,6
	5

	Plaid Cymm
	0,6
	3

	Partidul laburist şi social-democrat
	0,4
	3

	Verzii
	1,0
	1

	Partidul Alianţei
	0,1
	1


Participarea electorală a fost ridicată, la nivelul de 65,1% ( +3,8% mai mult decât la precendentele alegeri legislative din anul 2005).

Partidul Conservator a câştigat alegerile legislative din 6 mai 2010, obţinând 36,2% din voturi, ceea ce a reprezentat 306 mandate (+97 faţă de scrutinul anterior – din 5 mai 2005), insuficient pentru a deţine majoritatea absolută în Parlament (ar fi fost necesare 326 mandate), majoritate necesară guvernării.
Partidul Laburist al premierului Gordon Brown a obţinut cea de-a doua poziţie, cu 29% voturi, respectiv 258 mandate (- 91 mandate faţă de anul 2005). Analiştii apreciau însă că, după 13 ani de guvernare, Partidul Laburist a fost supus uzurii politice, plătind preţul crizei economice, războiului din Irak şi scandalurilor de corupţie
.
Liberal-demcoraţii lui Nick Clegg au reuşit să obţină 57 mandate (-5 faţă de anul 2005, cu 23% din voturi).
Celelalte locuri din Camera Comunelor au fost repartizate între mai multe partide regionaliste şi Partidul Verzilor: Partidul din Ulster a obţinu 8 locuri (-1), Partidul Scoţian 6, Sinn Fein 5, Plaid Cymm 3 (+1), SDLP 3, Partidul Alianţei 1 (+1) şi Verzii 1 (+1).
Conform datelor referitoare la repartizarea rezultatelor electorale, în Ţara Galilor, laburiştii au obţinut 26 mandate, conservatorii 8 şi liberal-democraţii 3. În Scoţia, Partidul Laburist a câştigat cu 59 contra 41 mandate, iar liberalii doar 11 mandate. În Anglia, conservatorii au câştigat detaşat, obţinând 297 mandate, în timp ce laburiştii au avut doar 191 mandate, iar liberal-democraţii 43 mandate. În Irlanda de Nord, liderul partidului regionalist Partidul Democratic din Ulster, Peter Robinson, a fost înfrânt de candidata Partidului Alianţei, Naomi Long. Gordon Brown a fost câştigător în circumscripţia sa electorală Kirkaldy&Cowdenbeath, în Scoţia, cu 64,5% din voturi; David Cameron a câştigat la Witney, cu 58,8% din voturi, iar Nick Clegg a obţinut victoria la Sheffield Hallam, cu 53,4% din voturi.

În urma scrutinului a rezultat, aşadar, ceea ce analiştii numesc un Parlament suspendat (hung Parliament). Ultimul parlament de acest tip s-a mai format în anul 1974, când primul ministru laburist, Harold Wilson, a guvernat 8 luni fără majoritate absolută, după care au fost convocate noi alegeri, în octombrie 1974, scrutin câştigat de partidul său. 
Contrar modului de scrutin majoritar care permite obţinerea unor majorităţi clare, rezultatele acestor alegeri legislative nu au dus la situaţie politică certă, unii analişti afirmând că electoratul a arătat că nu a optat nici pentru conservatori, nici pentru laburişti, dar că îi preferă pe conservatori, având reţineri în ceea ce priveşte liberal democraţii
. 
Acest scrutin a avut numeroase puncte comune cu cel din 1974, alegeri în urma cărora nu s-a putut degaja o majoritate (peste 40% din voturi). În Marea Britanie nu există experienţa coaliţiilor guvernamentale, iar lipsa majorităţii poate paraliza sistemul. În 1974, guvernul laburist minoritar a dus la organizarea unui nou scrutin, în luna octombrie a aceluiaşi an.
În situaţia formării unui Parlament fără majoritate absolută, conturată clar (hung Parliament), a apărut nevoia formării unei coaliţii de guvernare. David Cameron atrăsese atenţia în campania electorală că un Parlament fără majoritate absolută va fi sinonim instabilităţii, incertitudinii, scăderii credibilităţii ţării în exterior. Datele oferite de sondajele de opinie au arătat că  britanicii respingeau ideea reîntoarcerii la urne, în condiţiile în care alegerile costă scump, iar efectele crizei se manifestau în continuare.
După alegeri, David Cameron a declarat că este nevoie rapid de formarea unui guvern stabil, pentru a da un semnal pozitiv pieţelor financiare şi pentru a recâştiga încrederea cetăţenilor britanici în clasa politică.
După anunţarea rezultatelor alegerilor, au început intense negocieri politice între conservatori şi liberal-democraţi, mai ales pe probleme economice. Negocieri mai dificile au avut loc pe temele legate de politica europeană, imigraţie, energia nucleară şi apărare. De-a lungul istoriei, liberal-democraţii au avut acces de două ori la guvernare: în anul 1930 – împreună cu Partidul Conservator şi în 1974 – cu laburiştii. Imediat după alegeri, Nick Clegg a reafirmat că doreşte o politică fiscală mai justă şi a reamintit cele patru puncte nenegociabile ale programului său: sprijin pentru susţinerea şcolarizării celor săraci, pragul de 10.000 lire pentru scutire de impozit, reforma sistemului bancar cu plata unei taxe de 10% de către bănci, şi reforma Parlamentului. 
În urma negocierilor, conservatorii şi liberalii au decis formarea unui guvern de coaliţie. După negocieri, parlamentarii şi conducerea Partidului Liberal-Democrat britanic au aprobat acordul de formare a unui guvern de coaliţie, încheiat de liderul liberal cu conservatorii, iar liderul lor, Nick Clegg, a declarat că se va forma un nou guvern şi, mai important, se va forma un nou tip de guvern”
. 

 Pe data de 11 mai 2010, premierul laburist Gordon Brown şi-a anunţat demisia imediată şi a prezentat-o suveranei britanice. Cu acelaşi prilej, G. Brown şi-a anunţat demisia imediată şi din fruntea Patidului Laburist. 
Conservatorul David Cameron a devenit, astfel, noul premier al Marii Britanii, după ce a acceptat invitaţia reginei Elisabeta a II-a de forma un nou guvern. David Cameron, în vârstă de 43 de ani, fost director de relaţii publice, devine astfel cel mai tânăr premier din istoria Marii Britanii în ultimii aproape 200 de ani
. David Cameron a avut o evoluţie tipică pentru clasa superioară: o formare la şcolile înaltei societăţi (Eton), apoi la Universitatea Oxford. În anul 2001 este ales deputat în circumscripţia Witney, continuând tradiţia familiei sale aristocratice (3 din strămoşii săi au fost deputaţi conservatori în secolul al XIX-lea).
Analiştii politici au subliniat evenimentul istoric pe care îl reprezintă pentru Marea Britanie venirea noului premier conservator, David Cameron, în fruntea unui guvern de coaliţie, eveniment care nu s-a mai produs de la cel de al Doilea Război Mondial, dar au atras atenţia asupra provocărilor deosebite pe care le va avea de înfruntat noul guvern.
. Britanicii nu au mai avut un guvern de coaliţie de peste 60 de ani, până acum, sistemul politic fiind dominat de tandemul laburişti-conservatori, aflaţi, prin alternanţă, la conducerea ţării. 

Liderul conservator David Cameron a anunţat, în primul său discurs în calitate de premier al Marii Britanii că va forma o coaliţie autentică cu liberal-democraţii, un guvern de coaliţie puternic. “Nick Clegg şi cu mine suntem lideri politici care vor să lase la o parte neînţelegerile şi să muncească pentru binele comun şi interesul naţional. Cred că este cea mai bună cale de a avea guvernul puternic de care avem nevoie”, a mai spus David Cameron. El a adăugat că această guvernare va fi o sarcină dificilă, că există probleme profunde şi presante ale societăţii: un deficit uriaş, grave probleme sociale, un sistem politic care are nevoie de reforme. El a subliniat că noul guvern va avea misiunea de a reconstrui încrederea cetăţenilor într-un sistem politic grav afectat de scandalul cheltuielilor parlamentarilor. Cei doi lideri au subliniat că va fi vorba de „o aventură comună”, şi nu de echipe concurente. Cea mai mare provocare va fi moştenirea economică a celor 13 ani de guvernare laburistă. Priorităţile noii echipe vor fi: reducerea deficitului public şi crearea condiţiilor pentru redresarea economică.
Liderul conservator, David Cameron, a declarat că planul de austeritate va proteja persoanele vârstnice, cele mai fragile şi persoanele mai sărace. 
La întâlnirea cu reprezentanţii partidului său, Nick Clegg a prezentat acordul coaliţiei guvernamentale care conţine prevederi care au nemulţumit, în parte, aripa stângă a partidului. Conform acordului politic, Nick Clegg, liderul Partidului Liberal-Democrat, va deţine funcţia de vicepremier în noul guvern de coaliţie, formaţiunea sa urmând să deţină şi alte patru poziţii în cabinet.

Guvernul de coaliţie are următoarea componenţă:

· Primul ministru – David Cameron (conservator);

· Viceprim-ministru – Nick Clegg (liberal-democrat);

· Ministrul de Externe – William Hague (conservator);

· Ministrul de Finanţe – George Osborne (conservator);
· Ministrul Justiţiei – Kenneth Clarke (conservator);
· Ministrul Afacerilor Interne, Femeii şi Egalităţii – Theresa May (conservator);
· Ministrul Apărării – Dr. Liam Fox (conservator);
· Ministrul Comerţului şi Inovaţiei – Vincent Cable (liberal-democrat);

· Ministrul Muncii şi Pensiilor – Iain Duncan Smith (conservator);
· Ministrul Energiei şi Schimbărilor Climatice – Chirs Huhne (liberal-democrat):

· Ministrul Sănătăţii – Andrew Lansley CBE (conservator);

· Ministrul Educaţiei – Michael Gove (conservator);

· Ministrul Comunicaţiilor şi Guvernării locale – Eric Pickles (conservator);

· Ministrul Transporturilor – Philip Hammond (conservator);
· Ministrul Mediului, Alimentaţiei şi Dezvoltării rurale – Caroline Spelman (conservator);

· Ministrul Dezvoltării Internaţionale – Andrew Mitchell (conservator);

· Ministrul  pentru Irlanda de Nord – Owen Paterson (conservator);

· Ministrul  pentru Scoţia – Danny Alexander (liberal-democrat); 

· Ministrul  pentru Ţara Galilor – Cheryl Gilan (conservator);

· Ministrul pentru Cultură, Media, Sport, Jocuri Olimpice – Jeremy Hunt (conservator);

· Lider Camera Lorzilor – Lord Strathclyde (conservator);

· Lider Camera Comunelor – Sir George Young (conservator).
Joi, 13 mai 2010, a avut loc prima şedinţă a noului guvern în care ministrul de finanţe, George Osborne, a insistat asupra urgenţei reducerii deficitului bugetar (11% actualmente, cel mai ridicat deficit din G7).

Noul ministru de finanţe George Osborne a inaugurat, de asemenea, un organism de supraveghere bugetară, Biroul Independent pentru Responsabilitate Bugetară – OBR, condus de un fost membru al Băncii Naţionale, Alan Budd. Ministrul de finanţe va elabora, în maximum 50 de zile, proiectul unui buget de urgenţă, iar Biroul va prezenta primele sale recomandări guvernului, precum şi previziunile bugetare (pe care le va face în mod regulat, de două ori pe an). George Osborne a avertizat că guvernul se află în faţa unor mari provocări economice care vor crea momente dificile.

În primul său interviu televizat, noul premier britanic, David Cameron, a prezentat câteva măsuri referitoare la reducerea deficitului public. El s-a prezentat ca „un conservator liberal” şi a menţionat că noua coaliţie de guvernare se bazează pe valori comune. David Cameron a criticat puternic moştenirea lăsată de guvernul laburist şi a anunţat efectuarea unui audit independent asupra cheltuielilor guvernamentale anterioare. Guvernul a decis încă de la prima sa şedinţă reducerea cu 5% a salariilor miniştrilor.
Numirea lui David Lidington, apreciat drept un moderat, în postul de secretar de stat pentru problemele europene a fost un semnal al intenţiei guvernului de a avea relaţii strânse cu Uniunea Europeană şi un semnal al compromisului guvernamental obţinut pe această problemă. Analiştii politici apreciază că vor apărea numeroase dificultăţi legate de aplicarea măsurilor de austeritate, de confruntările cu aripa eurosceptică din cadrul Partidului Conservator care nu abandonase ideea organizării unui referendum asupra Tratatului de la Lisabona. Noul ministru de externe, William Hague (conservator), este apreciat drept un om politic cu atitudine mai rezervată faţă de Europa, dar el este secondat de responsabilul liberal pentru probleme europene, tandem care va duce la o atitudine echilibrată în raport cu Uniunea Europeană. 
Una din preocupările majore la nivel european este cea referitoare la reglementarea fondurilor speculative (hedge funds), obiectiv anunţat de Preşedinţia spaniolă a UE. Această măsură a neliniştit Centrul bancar londonez (City London) care gestionează 70% din fondurile speculative europene
. Se aşteaptă ca noul guvern britanic să fie de acord, în cele din urmă cu aceste reglementări, deşi noul ministru de finanţe a prezentat îngrijorarea că acestea ar putea aduce prejudicii sectorului financiar britanic
.

Noul guvern a anunţat preocuparea pentru prezenţa celor 10000 de soldaţi britanici din Afganistan şi analiza evoluţiei acestei situaţii. Un sondaj realizat în luna aprilie de un institut de specialitate
 arăta că opinia publică susţine revizuirea radicală a rolului Marii Britanii pe scena politică mondială (88% din cei chestionaţi), 57% din persoanele chestionate apreciau că operaţiunile militare din Afganistan au o importanţă crucială, iar aproape 30% afirmau o opinie contrară. 
La conferinţa de presă comună, cei doi lideri, David Cameron şi Nick Clegg, au prezentat ambiţia de a promova un nou mod de a face politică, de a valorifica şansa de a reforma politica britanică
.
Pe 20 mai 2010 a fost dat publicităţii
 programul de guvernare al guvernului de coaliţie, un document considerat istoric, rezultat al compromisului politic între Partidul Conservator şi Partidul Liberal-Democrat. Documentul de 34 pagini, elaborat în nouă zile, reprezintă un program pentru o perioadă de cinci ani de guvernare. Principalele teme ale programului sunt legate de: sectorul bancar în care se preconizează a se lua măsuri pentru evitarea repetării crizei bancare, măsuri precum aplicarea unui impozit special de către bănci, înfiinţarea unei comisii independente menite a analiza separat  băncile de investiţii şi celelalte tipuri de bănci, elaborarea unui proiect prin care Banca Naţională să supravegheze băncile şi celelalte instituţii financiare; politica europeană, în raport cu care, anterior, s-au manifestat dezacorduri puternice, a devenit obiectul unui compromis politic prin care s-a stabilit faptul că guvernul britanic va încerca să deţină un rol de prim plan în politica Uniunii Europene, dar că orice nouă schimbare importantă va fi supusă referendumului, în prealabil, şi că, în această legislatură, nu se va pune problema aderării la zona euro; politica externă va avea drept coordonate principale susţinerea forţelor militare în Afganistan, promovarea păcii în Orientul Mijlociu prin recunoaşterea universală a statului israelian şi a unui stat palestinian suveran şi stabil, stabilirea unei relaţii speciale cu India, a unor relaţii mai strânse cu China şi construirea unei relaţii puternice, apropiate şi deschise cu SUA.

Ministrul Afacerilor Externe al Marii Britanii, W. Hague, a efectuat deja, imediat după alegeri, o vizită în SUA, în timp ce premierul britanic David Cameron a făcut primele vizite în Franţa (20 mai) şi Germania (21 mai), prilej cu care au fost analizate măsurile ce trebuie luate în Europa pentru a combate speculaţiile financiare şi repetarea crizei 2008-2009, măsurile de redresare a deficitelor bugetare luate de guvernele acestor ţări, precum şi posibila coordonare a programelor de ieşire din criză. Aceste întâlniri au constituit o pregătire a summit -ului G20 ce va avea loc, în luna iunie, în Canada.

